বামফ্রন্টের প্রথম তালিকায় ১৬ জনের মধ্যে নতুন মুখ ১৪

কলকাতা: প্রথম দফার প্রার্থী তালিকা (Candidate List Left Front ) ঘোষণা করল বামফ্রন্ট। বৃহস্পতিবার রাজ্যের মোট ৪২টি আসনের মধ্যে ১৬টি আসনের প্রার্থী তালিকা প্রকাশ করেন বামফ্রন্ট চেয়ারম্যান বিমান বসু। বামেদের প্রার্থী তালিকায় রয়েছে চমক, প্রাধান্য দেওয়া হয়েছে তরুণ প্রজন্মকে। ১৬ জন প্রার্থীর মধ্যে ১৪টিই নতুন মুখ। যাদবপুরে সৃজন ভট্টাচার্য (সৃজন ভট্টাচার্য) (সিপিএম) তমলুকে সায়ন বন্দ্যোপাধ্যায় (Sayan Banerjee) (সিপিএম), দক্ষিণ কলকাতায় সায়েরা শাহ আলিম (সিপিএম), দমদমে সুজন চক্রবর্তী (সিপিএম), হাওড়ায় সব্যসাচী চট্টোপাধ্যায় (সিপিএম), শ্রীরামপুরে দীপ্সিতা ধর (Dipsita Dhar) (সিপিএম), হুগলিতে মনোদীপ ঘোষ (সিপিএম), কৃষ্ণনগরে এস এম শাদি (সিপিএম), বাঁকুড়ায় নীলাঞ্জন দাশগুপ্ত (সিপিএম), বিষ্ণুপুরে শীতল সৈকত (সিপিএম), কোচবিহার নীতীশচন্দ্র রায় (ফব), জলপাইপাইগুড়ি দেবনাথ বর্মন (সিপিএম), বালুরঘাটে জয়দেব সিদ্ধান্ত (আরএসপি), মেদিনীপুরে বিপ্লব ভট্ট (সিপিআই), বর্ধমান পূর্বে নীরব খান (সিপিএম), আসানসোলে জাহানারা খান (সিপিএম) প্রার্থী হয়েছেন।

সূত্রের খবর, কংগ্রেসের সঙ্গে আসন সমঝোতার দরজা খোলা রেখেই এদিন প্রথম দফায় বামেরা ১৬ জনের নাম ঘোষণা করেছে। বিমান বলেন, আমরা কংগ্রেসকে না বলছি না। বলছি না, কংগ্রেস তফাত যাও। প্রদেশ কংগ্রেস নেতারা দিল্লিতে গিয়েছেন। তাঁরা এআইসিসি নেতাদের সঙ্গে আলোচনা করছেন। কংগ্রেস কথা বলতে চাইলে কথা হতেই পারে। ওরা চাইলে আসন সমঝোতা হতেই পারে। তিনি জানান, কংগ্রেসের জন্য আরও দুই তিনদিন সময় দেওয়া যেতে পারে।

এদিনই দিল্লিতে অবশ্য প্রদেশ কংগ্রেস সভাপতি অধীর চৌধুরী বলেন, আমাদের সঙ্গে বামেদের এখনও কোনও কথা হয়নি। সেলিম সাহেবের সঙ্গে একবার কথা হয়েছিল। ওরা ওদের কথা বলেছে। বামেরা কিছু আসনে প্রার্থী ঘোষণা করেছে মানেই সব শেষ গেল, তা নয়। আলোচনা হতেই পারে।

এদিকে আইএসএফ আটটি আসনে লড়বে বলে বৃহস্পতিবার জানিয়েছেন দলের রাজ্য সভাপতি শামসুর আলি মল্লিক। তিনি জানান, তাদের দল যাদবপুর, বসিরহাট, বারাসত, মথুরাপুর, উলুবেড়িয়া, শ্রীরামপুর, মালদহ দক্ষিণ এবং মুর্শিদাবাদ কেন্দ্রে প্রার্থী দেবে। যাদবপুরে সিপিএম বিকাশ ভট্টাচার্যকে প্রার্থী করলে তারা ওই কেন্দ্রের দাবি ছেড়ে দেবে। শামসুর জানান, এই আটটি আসন বামেরা ছাড়তে না চাইলে আইএসএফ আরও বেশি আসনে লড়াই করবে।

আরও পড়ুন: ১০০ দিনের কাজের টাকা নিয়ে অভিষেক-বিজেপি চাপানউতোর

আইএসএফের এই ভূমিকাকে ভালো চোখে দেখছে না সিপিএম। এদিন বামফ্রন্ট চেয়ারম্যান বলেন, আইএসএফের সঙ্গে আসন সমঝোতা নিয়ে আলোচনা চলছে। সেই আলোচনার নিষ্পত্তি না হতেই তারা যে প্রার্থী ঘোষণা করেছে, তার দায় তাদেরই। তিনি বলেন, আইএসএফের সঙ্গে বামেদের জোট ছিল না। আসন সমঝোতা হয়েছিল ২০২১ সালের বিধানসভা ভোটে।

এদিন বিমান বসু এবং কংগ্রেস নেতা অধীর চৌধুরীর বক্তব্যের মাধ্যমে পরিষ্কার বোঝা গিয়েছে, বামেদের সঙ্গে কংগ্রেসের আসন সমঝোতার বিষয়টি এখনও বিশ বাঁও জলে। বিমান বলেন, আমরা ওদের জন্য আরও দুই তিনদিন অপেক্ষা করতে পারি। অধীর বলেন, আগামী তিন-চারদিনের মধ্যে আমরা সব কিছু করে ফেলব।