প্রচারে বাধার মুখে সৃজন, গাড়ি লক্ষ্য করে ইট ছোড়ার অভিযোগ

কলকাতা: প্রচারে বেরিয়ে হামলার মুখে যাদবপুরের (Jadavpur LokSabha) সিপিএম প্রার্থী সৃজন ভট্টাচার্য (Srijan Bhattacharya)। মঙ্গলবার সকালে কলকাতা পুরসভার ১০৯ নম্বর ওয়ার্ড, পঞ্চসায়র এলাকায় প্রচারে গিয়েছিলেন সৃজন ভট্টাচার্য (Srijan Bhattacharya)। সঙ্গে ছিলেন প্রচুর কর্মী-সমর্থক। যাদবপুরে সৃজনের প্রচারে বাধা দেওয়ার অভিযোগ তৃণমূলের বিরুদ্ধে। প্রচারের সিপিএম প্রার্থীর গাড়ি লক্ষ্য করে ইটবৃষ্টি করা হয় বলে অভিযোগ। সোমবার দমদম লোকসভা কেন্দ্রের খড়দায় প্রচারে গিয়ে একইভাবে বিক্ষোভের মুখে পড়েন বাম প্রার্থী সুজন চক্রবর্তী। খড়দা থানার সামনে তৃণমূল ও সিপিএম কর্মীদের মধ্য়ে হাতাহাতি বেধে যায়।

পঞ্চসায়র এলাকায় প্রচারে গিয়েছিলেন সৃজন ভট্টাচার্য (Srijan Bhattacharya)। অভিযোগ, শহিদ স্মৃতি কলোনি এলাকায় সৃজনের প্রচারে বাধা দেয় তৃণমূল। সৃজনকে লক্ষ্য করে ওঠে ‘গো ব্যাক’ স্লোগান। ছিঁড়ে দেওয়া হয় পতাকা। সৃজন যে গাড়িতে করে প্রচারে এসেছিলেন সেটি লক্ষ্য করে ব্যাপক ইটবৃষ্টি করা হয় বলে অভিযোগ। সব মিলিয়ে উত্তপ্ত হয়ে ওঠে পরিস্থিতি। এই ঘটনায় উত্তেজনা ছড়ালে পুলিশ এবং কেন্দ্রীয় বাহিনী পরিস্থিতি নিয়ন্ত্রণে আনে।

আরও পড়ুন: কলকাতায় ভোটের আগে ফের উদ্ধার টাকা

এদিকে নাকতলায়ও ছেঁড়া হয়েছে পোস্টার। সিপিএম-এর দাবি, রাতের অন্ধকারে তৃণমূল আশ্রিত দুষ্কৃতীরা এই তাণ্ডব চালায়। সৃজন ভট্টাচার্যের ফ্লেক্স, পোস্টার সবটা ছিঁড়ে ফেলা হয়েছে।বিভিন্ন জায়গা থেকে প্রার্থীর পোস্টার, ফ্লেক্স টেনে ছিঁড়ে দিয়েছে। সিপিএম-এর অভিযোগ, যাদবপুর লোকসভা কেন্দ্রের বাম প্রার্থীর প্রচার দেখে কার্যত ভয় পেয়ে গিয়েছে তৃণমূল। সৃজনের কথায়, এভাবে বামেদের আটকাতে পারবে না তৃণমূল। হেরে যাওয়ার ভয়ে বাম প্রার্থীকে বাধা দিচ্ছে তৃণমূল। যদিও তৃণমূলের তরফে এই অভিযোগ অস্বীকার করা হয়েছে।