SFI Calls Vidhan Sabha Aviyan: কলেজে ছাত্র সংসদ নির্বাচনের দাবিতে শুক্রবার বিধানসভা অভিযানের ডাক এসএফআইয়ের

কলকাতা: কলেজে ছাত্র সংসদ নির্বাচনের দাবিতে আগামিকাল, শুক্রবার (১০ মার্চ) বিধানসভা (Vidhan Sabha) অভিযানের ডাক দিল সিপিএম (CPM)-এর ছাত্র সংগঠন এসএফআই (SFI)। এদিন ছাত্র-ছাত্রীদের (Student) ক্লাস বয়কটের ডাকও দেওয়া হয়েছে সংগঠনের তরফে। তাঁদের দাবি, ছাত্র সংসদ নির্বাচন এবং রাজ্যে বন্ধ স্কুল চালু করা। এই দুই দাবিতে সরব হয়ে শিয়ালদহ ও হাওড়া থেকে মিছিল করে বিধানসভায় শিক্ষামন্ত্রী ও অধ্যক্ষের কাছে নিজেদের দাবি জানাবে এসএফআই।

বুধবার সংগঠনের রাজ্য সম্পাদক সৃজন ভট্টাচার্য এই কর্মসূচির কথা ঘোষণা করেন। তিনি বলেন, ১০ মার্চ বেলা ১২টা নাগাদ শিয়ালদহ এবং হাওড়া স্টেশন থেকে দুটি ছাত্র মিছিল বিধানসভা যাবে। আমরা বিধানসভার অধ্যক্ষ ও রাজ্যের শিক্ষামন্ত্রীর সঙ্গে কথা বলতে চাই। রাজ্যের ছাত্রসমাজের দাবিদাওয়া তাঁদের সামনে তুলে ধরতে চাই। একইসঙ্গে রাজ্যের ছাত্রসমাজের কাছে ওইদিন স্কুল-কলেজে যোগ না দেওয়ারও আবেদন জানাচ্ছি। অন্যদিকে বকেয়া ডিএ এর দাবিতে আগামিকাল কর্মচারী সংগঠনগুলি যে ধর্মঘটের ডাক দিয়েছে তাকে নৈতিক সমর্থন জানায় ভারতের ছাত্র ফেডারেশন।

আরও পড়ুন: Tmc Inner Clash: তৃণমূলের গোষ্ঠীদ্বন্দ্বের জেরে উত্তপ্ত ইসলামপুর, বোমার আঘাতে মৃত্যু সিভিক ভলান্টিয়ারের

উল্লেখ্য, গত ৬ বছর ধরে কলেজ ও বিশ্ববিদ্যালয়গুলিতে ছাত্র সংসদ নির্বাচন হয়নি। ৩ বছর ধরে ছাত্র ভোট হয়নি যাদবপুর-সহ একাধিক বিশ্ববিদ্যালয়ে। দ্রুত ছাত্র ভোট করানোর দাবিতে গতমাসে কলকাতা বিশ্ববিদ্যালয় অভিযানের ডাক দেয় এসএফআই। রাজাবাজার থেকে মিছিল শুরু করে কলেজ স্ট্রিট ক্যাম্পাসে ঢোকার মুখে পুলিশের সঙ্গে ধস্তাধস্তি বাধে।

কিছুদিন আগে রাজ্যের শিক্ষামন্ত্রী ব্রাত্য বসু জানিয়েছিলেন, ছাত্র সংসদ ভোট করার চিন্তা ভাবনা চলছে।মুখ্যমন্ত্রীর নির্দেশ পেলেই ভোট করা হবে।সম্ভবত পঞ্চায়েত ভোটের পরে ছাত্র সংসদ ভোট করার পথে হাঁটতে পারে রাজ্যে। এসএফআই সহ বিরোধী ছাত্র সংগঠনগুলির অভিযোগ, দীর্ঘদিন কোথাও ভোট হয়নি। তৃণমূল ছাত্র সংগঠন হেড়ে যাওয়ার ভয়ে, ভোট হতে দিচ্ছে না সরকার। পর্যবেক্ষক মহলের মতে, পঞ্চায়েত ভোটে সংগঠনের শক্তি যাচাই করে নিতে চাইছে তৃণমূল। তাই তার আগে কলেজ নির্বাচন করতে অরাজি তারা। কারণ, পঞ্চায়েতের আগে ছাত্র ভোটে ‘অন্য রকম ফল’ হলে তা প্রভাব ফেলবে গ্রাম-শহরে।